ΑΘΗΝΑ 7/2/2020

ΑΡ. ΠΡΩΤ.: 2586

**ΔΕΛΤΙΟ ΤΥΠΟΥ**

**ΑΙΣΧΡΟΚΕΡΔΕΙΑ σε βάρος των Νοσοκομείων και των πολιτών με την προμήθεια μασκών 300% αύξηση της τιμής**

**Δείτε τιμολόγια**

Υπάρχει έλλειψη μασκών στην αγορά και αισχροκέρδεια των εταιριών σε βάρος των Νοσοκομείων και των πολιτών εκμεταλλευόμενοι την ανησυχία για εμφάνιση πιθανών κρουσμάτων κορωνοϊού και την γρίπη που είναι σε έξαρση με βάση την έκθεση του ΕΟΔΥ της 5ης εβδομάδας 2020 για την επιδημιολογική επιτήρηση της γρίπης και της θνησιμότητας στη χώρα.

Την ανησυχία των πολιτών την ενισχύουν οι δηλώσεις αρμοδίων του ΕΟΔΥ και του Υπουργείου Υγείας που θεωρούν πολύ πιθανόν την εμφάνιση κρουσμάτων κορωνοϊού. Τα Νοσοκομεία, τα Κέντρα Υγείας λόγω της γρίπης και την προετοιμασία για την εμφάνιση κρουσμάτων κορωνοϊού έχουν αυξημένες ανάγκες για προμήθεια μασκών.

**Η τιμή για την αγορά απλών χειρουργικών και υψηλής προστασίας μασκών λόγω αυξημένων αναγκών από τα Νοσοκομεία ανέβηκε τις τελευταίες ημέρες 300%.**

Αναφερόμαστε για τα Νοσοκομεία που αγοράζουν μάσκες εκτός σύμβασης ή τα Νοσοκομεία που δεν έχουν καθόλου συμβάσεις και είναι πολλά. **Τα Νοσοκομεία χρειάζεται να διαθέτουν μεγάλες ποσότητες μασκών αυτό τον καιρό και έτσι θα αναγκαστούν να τις αγοράσουν στην «μαύρη αγορά». Μάλιστα όλες οι εταιρείες για να δικαιολογήσουν την αισχροκέρδεια προφασίζονται ελλείψεις.**

Σας κοινοποιούμε τιμολόγια με την τιμή που αγοράζουν μάσκες τα Νοσοκομεία πριν την υγειονομική κρίση και την τιμή που θα αγοράσουν σήμερα.

**Τις απλές χειρουργικές μάσκες αγόραζαν την κάθε μία προς 0,0116λεπτά+ΦΠΑ. Τώρα θα αγοράζουν προς 0,032λεπτά του ευρώ+ΦΠΑ. Τις μάσκες υψηλής προστασίας την κάθε μια αγόραζαν 0,64λεπτά του ευρώ +ΦΠΑ και τώρα θα αγοράσουν προς 2ευρώ την μια+ΦΠΑ.**

**Αισχροκέρδεια για την οποία θα πρέπει να παρέμβει η κυβέρνηση γιατί δεν θα αντέξουν οι αναιμικοί προϋπολογισμοί των Νοσοκομείων και αυτό που θα συμβεί είναι να ξεμείνουν από μάσκες.**

**Επιπλέον οι μάσκες είναι απαραίτητες στους πολίτες αν όχι για τον κορωνοϊό σίγουρα όμως και για την εποχική γρίπη. Δεν μπορεί κανείς να κερδοσκοπεί σε βάρος τους ούτε σε βάρος των Υγειονομικών Μονάδων.**

ΓΙΑ ΤΗΝ Ε.Ε. ΤΗΣ ΠΟΕΔΗΝ

Ο ΠΡΟΕΔΡΟΣ Ο ΓΕΝ.ΓΡΑΜΜΑΤΕΑΣ

ΜΙΧΑΛΗΣ ΓΙΑΝΝΑΚΟΣ ΧΡΗΣΤΟΣ ΠΑΠΑΝΑΣΤΑΣΗΣ